Milo Urban – Za vyšným mlynom

[novela (1926), Výkriky bez ozveny (1928)]

**Próza Za vyšným mlynom je novelou. Identifikujte znaky novely. Uvádzajte príklady.**

[kompozícia **bez väčších odklonov od ústrednej dejovej línie** (celý dej sa točí okolo výčitiek svedomia Ondreja Zimoňa, ktorý zabil soka v láske Jána Štelinu),

**potláčajú sa opisné zložky, epizódy** (opisy sú krátke, ale nabité významom, asociáciami, napr. opisy tváre Ondreja Zimoňa, krátke opisy prírody korešpondujúce s rozpoložením postáv),

**blízkosť k dramatickému textu** (dramatickosť, neustále napätie, ktoré sa stupňuje, dramatický oblúk, horizontálne členenie textu pripomínajúce dejstvá a výstupy či scény filmu... zároveň 12 častí ako 12 hodín jedného dňa, napriek tomu, že ide asi o rok a pol)

**náhly zvrat na konci** (prekvapujúci pre dedinu, pre čitateľa pravdepodobne logický... Ondrej sa musel priznať... to teplo, ktoré sa rozlievalo v ľuďoch v kostole potreboval aj on, potrebuje ho každý človek... nepokladám to za poeovský koniec predstavujúci vyvrcholenie rozvratu postavy, naopak, je to hlboko ľudské, akokoľvek zraňujúco to Zimoň vyslovil)

leitmotív a zvrat – **leitmotívom** sú výčitky svedomia Ondreja Zimoňa, ktoré ho neustále privádzajú k spáchanému zločinu, zvrat – ak to má byť jeho priznanie v závere, nechápem to ako zvrat v pravom zmysle slova

**málo postáv, jedna udalosť, každodenný život** – každodenný život sa tu ako znak novely problematizuje, pretože ho zastiera rozvrat Ondrejovej osobnosti a veľká pozornosť, ktorú dedina venuje dianiu u Zimoňov a Ondrejovmu správaniu; je zaujímavé, že nikomu ani nenapadne, že by Ondrej mohol byť vrahom

**výrazná pointa na konci** príbehu – podľa mňa svojím priznaním sa Ondrej vracia medzi ľudí, ktorí túžia po odpustení, po teple, úľave... naplní sa nepísaný zákon, že po zločine nasleduje trest... Ondrej nezíska vraždou soka šťastie s Katrenou...]

**Vyhľadajte v texte príklady na obrazné, metaforické vyjadrovanie a pokúste sa o ich vlastnú interpretáciu.**

[s. 173 – Bolo hodne po polnoci..., s. 176 – ružové oblaky visiace v nedostupnej výške..., s. 180 – Hovorili dlho o všeličom, a Katrena Zimoňová sa vrátila domov s obrazom Jana Štelinu..., **s. 206** – Začalo mu byť nevýslovne ťažko..., s. 212 – dôraz na výrazovosť, expresionizmus textu, text doslova nabitý emóciami]

**Ide o príbeh s tajomstvom (s detektívnou zápletkou). Čím sa líši novela Mila Urbana od klasickej detektívky?**

[príbeh nezapadá do schémy, ktorej by sa mala klasická detektívka pridržiavať; neprichádzame o zážitok z textu, ani vtedy, keď už pred čítaním poznáme meno vraha

vraha neusvedčí logický rozum, nejaká brilantná dedukcia, usvedčí sa sám... čo má hlboký význam...

*pozn. Na ukážku toho, aký je text vzdialený klasickej detektívke pustiť ukážku zo seriálu Columbo – Columbo číta z pohárov udalosti uplynulých hodín, demonštruje svoj pozorovací talent...*]

**V novele sa výrazne uplatňuje kontrastný kompozičný princíp. Identifikujte v texte kontrasty, ktoré majú výpovednú hodnotu.**

[**ráno** (na začiatku príbehu), **večer** (západ slnka na konci príbehu),

**chlad** u Zimoňov (odráža Ondrejovu hrôzu, hrôzu z jeho činu, ale aj vzťah Katreny k Ondrejovi), **teplo** (teplo odpustenia, ktoré zalieva ľudí v kostole pri odpuste, **horúce slzy** Katreny Zalčíkovej)

Ondrej **ubližuje** a zároveň **trpí**

**láska** (Katrena a Peter Štelina prejavujú lásku k Jánovi Štelinovi aj po jeho smrti) a **odcudzenie** (Katrena Ondreja nemiluje)

**minulosť** a **budúcnosť** (kým Štelinov syn žil, nebol Štelina tak konfrontovaný ani s faktom blížiacej sa vlastnej smrti, hľadel do budúcnosti, v ktorej syn prevezme majetok zdedený po otcoch)

chvíľková **dobrá nálada** vystriedaná ešte väčším **napätím**]

**Psychické rozpoloženie postavy sa nezobrazuje explicitne (priamo, opisom), ale cez paralely medzi stavom vedomia a nejakým javom. Napr. mlčanie Petra Štelinu na návšteve u Zalčíkov poukazuje na jeho nesmierne utrpenie. (s. 172) Nájdite miesta, kde sa v texte uplatňuje rovnaký princíp.**

*Pozn. Jóbovi priatelia na návšteve svedkami jeho nesmierneho utrpenia... Keď traja Jóbovi priatelia počuli o všetkom nešťastí, ktoré ho postihlo, prišli každý zo svojho kraja: Elifaz z Temanu, Bildad zo Šuachu a Sofar z Naamatu. Uzhovorili sa, že mu pôjdu prejaviť sústrasť a potešiť ho. Už zďaleka ho videli, ale nepoznali ho. I zaplakali hlasno, roztrhli si odev a zvysoka si trúsili prach na hlavy. Sadli si k nemu na zem, ale sedem dní a sedem nocí mu nik nepovedal ani slova, lebo videli, že jeho bolesť je nesmierna. (Jób 2, 11 – 12)  
[kniha Jób, kapitola 2, verš 11 – 12]*

[Napr. nájdite pasáž, v ktorej si starý Štelina naplno uvedomí synovu smrť aj blížiaci sa vlastný koniec.   
Možná odpoveď – *Komu?* na s. 173

Napr. Porozmýšľajte, čo evokujú zimomriavky na Zimoňovom chrbte a zima v jeho chalupe.  
Možné odpovede – hrôzu z vraždy, odcudzenie manželov, absenciu lásky, rodinného tepla

Pozn. Za zmienku stojí aj meno *Zimoň*...]

**Medzi výrazné motívy patrí motív cesty. V akých kontextoch sa objavuje?**

[nápadne pravidelné stretnutia Ondreja a Petra Štelinu na ceste z kostola,

blúdenie Ondreja Zimoňa uprostred noci, keď sa dostane až na miesto činu, evokuje poblúdenie na životnej ceste,

pozn. paralela s Danteho úvodnými veršami k Peklu,

spomína sa, že kedysi, pred premenou, Ondrej zvykol chodievať na procesie]

**Témou novely je:**

1. život na slovenskej dedine na začiatku 20. storočia,
2. v širšom zmysle skúmanie pravdy a spravodlivosti, konkrétne zločin a trest,
3. intímny život slovenskej dediny na príklade odcudzenia manželov,
4. dlhé neúspešné pátranie otca po vrahovi milovaného syna

Ak vás neuspokojila ani jedna z možností, sformulujte tému sami.

**V čom autor nadväzuje na svojich predchodcov Timravu a Tajovského?  
Ktoré znaky modernej prózy sa v texte uplatňujú?**

Nadväznosť – tradičné ukotvenie prózy v dedinskom prostredí, hlbší ponor do vnútra postáv, výber kratších žánrov (Urban – významný novelista)

Prvky modernej prózy – znaky nastupujúceho expresionizmu (výrazovosť, štýl) a lyrizovanej prózy (náznaky v krátkych opisoch prírody, obraznosť vyjadrovania, subjektivizácia rozprávania, komplikovanejšia práca s časom)

**Na základe vlastného čitateľského zážitku som každej z 12 častí novely dal názov. Pokúste sa tieto názvy vysvetliť, dešifrovať. Prerozprávajte príbeh novely.**

**1. Zabitý** [Našli Jána Štelinu...]

**2. Komu?** [Peter Štelina naplno uprostred svojho majetku pochopí, že so synom stratil budúcnosť...]

**3. Čudné priateľstvo** [medzi Katrenou Zalčíkovou a Petrom Štelinom, kriesia láskyplnú spomienku na Jana Štelinu...]

**4. Horúce slzy** [horúce slzy u Zimoňov, Katrenine slzy na Ondrovej hrudi, spomienky na Jána, nie je s ním šťastná...]

**5. A – zase sa stretli** [podivuhodné náhody, ktoré zvedú dokopy po ceste z kostola Ondreja Zimoňa a Petra Štelinu]

**6. Komu sa asi podobá?** [blúznenie Ondreja o svojom synovi, ktorý sa vraj podobá na Jána Štelinu...]

**7. Načo dieťa balušiť** [Ondrej nechce ukazovať dieťa svetu... ani krstnému otcovi... niečo skrýva...]

**8. No čo je, frajerka!** [Ondrej ubližuje Katrene, paholkom... lebo trpí...]

**9. Katrena ho nemá rada. To je to!** [Dedina si všimne uplakanú Katrenu, ktorá sa tým príliš netají...]

**10. V tme a daždi** [Ondrej Zimoň zablúdil po ceste z krčmy opitý na miesto činu... urobil to podvedome, neplnilo ho to hrôzou... dozvedela sa o tom aj dedina...]

**11. Čudný sen** [Ondrejov sen, ako sa brodí bahnom, do ktorého sa čoraz hlbšie zabára a snaží sa zachytiť suchého stromu... ktorého niet...]

**12. Malkovský odpust** [v kostole bolo ľuďom tak dobre, rozlievalo sa v nich teplo odpustenia hriechov... v Ondrejovi nie... čas, keď sa Ondrej prizná… v krčme je „celá” dedina...

pozn. odpust – odpustové slávnosti sa konajú zvyčajne vtedy, keď má sviatok patrón/-ka farnosti, kostola; v Prešove na sviatok povýšenia Sv. kríža; nie je to všade v rovnakom čase, odpusty sú po celý rok; spájajú sa s hostinou v rodinách, **je to aj sviatok rodín**, zídu sa zvyčajne na slávnostnom obede... získavajú sa odpustky, odpustenie hriechov, napr. tých, ktoré človek zabudol povedať pri spovedi... človek získava **odpustky za seba alebo za zosnulých**... Svätý otec dal úmysel, aby sa počas týchto sviatkov odpúšťali hriechy... človek robí vyznanie hriechu zvyčajne **v spoločenstve ľudí, v ktorom sa cíti najlepšie**...]

**Akoby sa počas rozhovoru Katreny a Petra Štelinu mŕtvy Ján zhmotnil do mysterióznej postavy, hororového prvku... Akoby chcel žiť život, ktorý mu Ondrej vzal... Zhodnoťte prítomnosť a význam hororových prvkov v texte.**

[(s. 172 dole – Prisadla si k nemu. Pri svetle vychodiaceho mesiaca..., s. 179 dole – Akoby sa tretí bol votrel do domu...)

Ktoré z dvojice slov lepšie vystihuje text? horor/tragédia, senzácia/dráma, násilník/nešťastník, logika/city]

**Nájdite v texte úryvky silno pripomínajúce lyrizovanú prózu. ktorá nastúpila v slovenskej literatúre u desaťročie neskôr v tvorbe Ľ. Ondrejova, M. Figuli či D. Chrobáka.**

[pôjde najmä o krátke, ale významom nabité opisy prírody, napr. s. 173 – Bolo hodne po polnoci…, s. 176 – No tu neprotirečil nik…]

**Ako hodnotíte zobrazenie a funkciu malkovského ľudu ako postavy?**

[kolektívny hrdina, niekedy až príliš veľký záujem o Zimoňovcov, napr. úvod (incipit – vstupná fáza kompozície literárneho diela), s. 197 – Podobne myslela aj dedina..., s. 198 – V dedine pozorovali každý Ondrejov krok...]

**Vyjadrite vlastný názor na prečítané dielo.**

[všimol som si: Zimoň/zima/chlad, naopak teplo v ľuďoch počas modlitby v kostole

Malkov (niečo malé) – ale veľká ľudská, individuálna, rodinná dráma

členenie novely na 12 častí – akoby medzi vraždou a priznaním ubehol len jeden deň od úsvitu do súmraku, čo

Ondrej Zimoň sa musel priznať. Akoby to bol prírodný zákon – jediný spôsob, ako dosiahnuť úľavu, vrátiť sa k ľuďom od ktorých ho vražda odlúčila a z ktorých pochádza, ku ktorým patrí. Toto priznanie, aj keď nepekne vyslovené, nezavršuje jeho rozvrat, ale naopak, poskytuje nádej, úľavu...]

Literatúra:

*URBAN, M.: Výkriky bez ozveny. Bratislava : Slovenský spisovateľ, 1965.*

*CHMEL, R.: Slovník diel slovenskej literatúry 20. storočia. Bratislava : Kalligram, 2006.*